Polisielid verkrag glo vrou by provinsiale hoofkwartierArgieffoto: SAPD ’n 51-jarige adjudant-offisier wat na bewering ’n vrou by die polisie se Oos-Kaapse hoofkwartier verkrag het, is in hegtenis geneem. Die voorval het glo Saterdagaand by die Griffiths Mxenge-gebou in Zwelitsha plaasgevind. Brig. Tembinkosi Kinana, provinsiale polisiewoordvoerder, het gesê ’n 21-jarige vrou het glo van Qonce (King William’s Town) na Breidbach geryloop toe die polisiebeampte stilgehou en haar ’n rygeleentheid aangebied het. “Die beampte het glo naby Breidbach voorgegee dat hy ’n oproep ontvang het wat hom genoodsaak het om terug te ry kantoor toe. Met hul aankoms by die kantoor het die beampte die vrou glo verkrag.” Die vrou is glo later naby Izele afgelaai waarna sy onmiddellik na ’n polisiestasie is om die voorval aan te meld. Na ’n voorlopige ondersoek het beamptes van die eenheid teen gesinsgeweld, kindermishandeling en seksuele misdrywe die verdagte by die polisiehoofkantoor in Zwelitsha in hegtenis geneem. Die saak is na die onafhanklike polisieondersoekdirektoraat (Opod) vir verdere ondersoek verwys. Die verdagte sal intussen Woensdag in die Zwelitsha-landdroshof op aanklagte van verkragting verskyn.